To unge mænd på henholdsvis 16- og 20 år var tirsdag og onsdag på anklagebænken ved Retten i Aalborg, hvor de hver især blev kendt skyldige i grov vold og røveri. Den 20-årige mand blev idømt fængsel i et år og tre måneder, hvoraf fire måneder skal afsones, mens resten er betinget fængsel. Den 16-årige fik et års fængsel, hvoraf fire af månederne også skal afsones, mens resten er betinget. - Jeg gik efter det, de blev idømt. Jeg havde påstået, at det hele skulle være ubetinget, men retten lagde vægt på, at de ikke var tidligere straffet, siger anklager Mads Iversen fra Nordjyllands Politi. Modtog advarsel om udvisning De to unge mænd var begge tiltalt for grov vold og røveri efter en episode 10. februar, hvor de to unge mænd var stødt sammen med to drenge på banegården i Aalborg. Konfrontationen endte med, at den 20-årige mand stak den ene dreng i ryggen med en kniv. Drengen kom efterfølgende på sygehuset, hvor knivstikket blev behandlet, mens han også blev behandlet for en sammenklappet lunge. I samme ombæring blev han frarøvet sit hævekort. Både den 20- og den 16-årige modtog dommen, og de fik begge en advarsel om udvisning af Danmark.

Referat:
To unge mænd kan se frem til fire måneder i fængsel, efter de onsdag modtog en dom for grov vold og røveri.